Vakbond wil staking by SAID verhoedArgieffoto Die Vereniging vir Staatsamptenare (PSA) het gesê ŉ staking by die Suid-Afrikaanse Inkomstediens kan waarskynlik verhoed word ná twee dae se “informele gesprekke” moontlik tot ŉ ooreenkoms sal lei. Tahir Maepa, woordvoerder vir PSA, het gesê leiers van die twee grootste vakbonde by die SAID, PSA en Nehawu, het Dinsdagoggend met die SAID-kommissaris Mark Kingon en sy span vergader en alhoewel geen ooreenkoms tot dusver bereik is nie, is dié vakbond nie gekant teen ŉ voorgestelde skikking deur die Kommissie vir Versoening, Bemiddeling en Arbitrasie (KVBA) nie. Die vakbonde eis ŉ verhoging van 11,4%, terwyl die SAID sy aanbod tot 7% aangepas het. Die KVBA stel ŉ algemene verhoging van 8% voor; ŉ ooreenkoms oor swangerskapverlof; prestasiebonusse vir diegene wat daarvoor kwalifiseer en dat die salarisverhoging deel moet vorm van ŉ eenjaarooreenkoms. “As daardie KVBA-ooreenkoms ter tafel gelê word, is dit waarskynlik dat ons ŉ oplossing sal vind,” het Maepa bygevoeg. Hy het gesê ŉ formele vergadering in die onderhandelingsforum sal na verwagting Dinsdagaand om 18:00 plaasvind. Die PSA het verlede week ŉ kennisgewing van ŉ staking op die SAID bedien, wat beteken dat werknemers van Donderdag sou begin staak. Die SAID het gesê hy sal eers kommentaar lewer ná onderhandelings afgehandel is.